
GUVERNUL  REPUBLICII  MOLDOVA

HOTĂRÂRE nr. ____

din                                        2026
Chișinău




cu privire la aprobarea pragurilor critice aferente criteriilor intersectoriale aplicabile procesului de identificare a infrastructurilor critice naționale 
------------------------------------------------------------

În temeiul art. 12 alin. (5) din Legea nr. 223/2025 privind identificarea, desemnarea și protecția infrastructurilor critice naționale (Monitorul Oficial al Republicii Moldova, 2025, nr. 445 - 447, art. 608), având ca scop stabilirea pragurilor critice aferente criteriilor intersectoriale necesare evaluării impactului potențial generat de perturbarea gravă, indisponibilizarea ori distrugerea infrastructurilor analizate în procesul de identificare a infrastructurilor critice naționale”, Guvernul 
HOTĂRĂȘTE:
1. Se aprobă pragurile critice aferente criteriilor intersectoriale aplicabile în
etapa de identificare a infrastructurilor critice care pot fi desemnate drept infrastructuri critice naționale, conform anexei.
2. Pragurile critice aprobate prin prezenta hotărâre se aplică exclusiv în etapa a
3-a a procedurii de identificare prevăzute la anexa nr. 2 la Legea nr. 223/2025, după parcurgerea etapei 1 – aplicarea criteriilor și a pragurilor critice sectoriale și etapei 2 – evaluarea preliminară prin aplicarea definiției prevăzute la art. 3 pct. 7 din Legea nr. 223/2025. Rezultatul aplicării pragurilor critice intersectoriale în etapa a 3-a constituie temei pentru trecerea la etapa a 4-a a procedurii de identificare, care constă în formularea, documentarea și înaintarea propunerilor de desemnare a infrastructurilor critice naționale, potrivit competențelor stabilite de Legea nr. 223/2025.
3. Ministerul Afacerilor Interne, prin Centrul Național de Coordonare a
Protecției Infrastructurilor Critice, asigură coordonarea metodologică a aplicării unitare a prezentei hotărâri.
4. Controlul asupra executării prezentei hotărâri se pune în sarcina Ministerului
Afacerilor Interne.
5. Prezenta hotărâre intră în vigoare la expirarea termenului de o lună de la 
data publicării în Monitorul Oficial al Republicii Moldova.
 


Prim-ministru	Alexandru Munteanu

Contrasemnează:

Ministrul afacerilor interne	Daniella Misail-Nichitin



Anexa
Aprobată 
prin Hotărârea Guvernului nr. ___/2026

Praguri critice aferente criteriilor intersectoriale aplicabile procesului de identificare a infrastructurilor critice naționale
I. Dispoziții generale
1. Prezenta anexă stabilește pragurile critice aferente criteriilor intersectoriale aplicabile în etapa a 3-a a procedurii de identificare a infrastructurilor critice care pot fi determinate drept infrastructuri critice naționale.
2. Aplicarea pragurilor critice aferente criteriilor intersectoriale are ca scop asigurarea unei evaluări uniforme și coerente a impactului potențial generat de perturbarea gravă, indisponibilizarea ori distrugerea infrastructurilor analizate, în vederea identificării infrastructurilor care pot fi desemnate drept infrastructuri critice naționale.
3. Pragurile critice prevăzute de prezenta anexă se aplică numai după parcurgerea:
a) etapei 1 – aplicarea criteriilor și a pragurilor critice sectoriale;
b) etapei 2 – evaluarea preliminară prin aplicarea definiției prevăzute la art. 3 pct. 7 din Legea nr. 223/2025.
4. Prezenta anexă nu stabilește criterii sectoriale și nu substituie pragurile critice sectoriale stabilite de autoritățile publice responsabile.
5. Criteriile intersectoriale sunt:
a) criteriul privind victimele;
b) criteriul privind efectele economice, în funcție de pierderile economice și/sau a degradării produselor sau serviciilor esențiale, inclusiv eventualele efecte asupra mediului;
c) criteriul privind efectul asupra populației.
6. Criteriile intersectoriale nu sunt cumulative. Depășirea pragului critic la oricare dintre criteriile prevăzute la pct. 5 este suficientă pentru reținerea infrastructurii analizate ca potențială infrastructură critică, în vederea formulării propunerii prevăzute de etapa a 4-a a procedurii, sub rezerva aplicării etapelor anterioare. 
7. Aplicarea pragurilor critice se realizează pe baza evaluarea impactului probabil al perturbării grave, indisponibilizării ori distrugerii infrastructurii analizate.
8. Evaluarea se efectuează prin raportare la:
a) scenariul cel mai sever plauzibil;
b) durata estimată a perturbării;
c) efectele directe și indirecte;
d) efectele în lanț ori în cascadă;
e) interdependențele cu alte infrastructuri ori servicii esențiale.
9. În scopul asigurării coerenței metodologice la nivel național, pragurile critice aferente criteriilor intersectoriale se interpretează și se aplică prin utilizarea unei logici unitare de evaluare a impactului și a severității, compatibilă cu evaluările sectoriale și cu cadrul național de evaluare a riscurilor.
10. Evaluarea impactului se realizează prin utilizarea unor date relevante, actuale și verificabile, precum și a unor scenarii plauzibile, compatibile cu evaluările sectoriale și cu cadrul național de evaluare a riscurilor.
11. În sensul prezentei anexe, severitatea impactului estimat se apreciază prin raportare la următoarele niveluri orientative:
a) nivel scăzut – impact limitat, localizat, cu efecte reduse asupra continuității serviciilor esențiale și care poate fi gestionat prin măsuri operaționale curente;
b) nivel moderat – impact semnificativ, cu afectarea temporară a unor servicii esențiale ori componente sectoriale, fără efecte sistemice majore
c) nivel înalt – impact major asupra continuității serviciilor esențiale, cu efecte extinse asupra populației, economiei, ordinii publice ori funcționării altor infrastructuri sau servicii esențiale;
d) nivel critic – impact sever, sistemic ori generalizat, susceptibil să afecteze funcțiile vitale ale societății, securitatea națională, continuitatea guvernării ori stabilitatea economică și socială.
12. Pragurile critice aferente criteriilor intersectoriale corespund, de regulă, nivelurilor de impact înalt și critic.
13. În cazul în care impactul estimat se situează între două niveluri de severitate, autoritatea publică responsabilă motivează expres nivelul reținut, în baza datelor, scenariilor și documentelor justificative utilizate.
14. Prezenta anexă se aplică în mod complementar criteriilor sectoriale și pragurilor critice sectoriale stabilite de autoritățile publice responsabile, fără a le substitui.

II. Pragul critic aferent criteriului privind victimele
15. Criteriul privind victimele se evaluează în funcție de numărul estimat de decese și de persoane vătămate grav care pot rezulta din perturbarea gravă, indisponibilizarea ori distrugerea infrastructurii analizate.
16. Pragul critic aferent criteriului privind victimele se consideră depășit atunci când impactul estimat se încadrează, de regulă, la nivel înalt sau critic, respectiv atunci când scenariul analizat poate produce, în mod plauzibil:
a) cel puțin 50 de decese; sau
b) cel puțin 150 de persoane vătămate grav; sau
c) o combinație de decese și persoane vătămate grav care, prin raportare la numărul, gravitatea și efectele cumulate ale consecințelor estimate, atinge un nivel de impact comparabil cu pragurile prevăzute la lit. a) sau b), cu motivarea expresă a concluziei de către autoritatea publică responsabilă.
17. În evaluarea pragului prevăzut la pct. 16 se vor lua în considerare:
a) efectele directe și indirecte;
b) întinderea temporală a evenimentului;
c) posibilitatea extinderii consecințelor prin efecte în lanț;
d) vulnerabilitatea categoriilor de populație expuse.

III. Pragul critic aferent criteriului privind efectele economice
18. Criteriul privind efectele economice se evaluează în funcție de importanța pierderilor economice directe și indirecte, a degradării ori indisponibilizării produselor și serviciilor esențiale și, după caz, a efectelor negative semnificative asupra mediului.
19. Pragul critic aferent criteriului privind efectele economice se consideră depășit atunci când impactul estimat se încadrează, de regulă, la impact înalt și critic, respectiv atunci când perturbarea gravă, indisponibilizarea ori distrugerea infrastructurii analizate poate produce:
a) pierderi economice directe și indirecte estimate la cel puțin 1,2% din produsul intern brut anual al Republicii Moldova stabilit pe baza datelor oficiale publicate de Biroul Național de Statistică la data evaluării, sau
b) degradarea severă ori indisponibilizarea unor produse sau servicii esențiale cu efect sistemic asupra unui sector ori asupra mai multor sectoare; sau
c) efecte negative semnificative asupra mediului, a căror amploare și cost de remediere sunt echivalente cu pragul prevăzut la lit. a).
20. În evaluarea efectelor economice se ține seama, după caz, de:
a) costurile directe ale avariei sau distrugerii;
b) costurile de întrerupere a activității;
c) costurile de substituire ori de restabilire;
d) costurile suportate de utilizatori, populație și operatori economici;
e) efectele asupra lanțurilor de aprovizionare;
f) costurile de remediere a efectelor asupra mediului.

IV. Pragul critic aferent criteriului privind efectul asupra populației
21. Criteriul privind efectul asupra populației se evaluează în funcție de amploarea
perturbării vieții cotidiene, a pierderii ori degradării serviciilor esențiale și a consecințelor asupra bunăstării și funcționării normale a comunităților.
22. Pragul critic aferent criteriului privind efectul asupra populației se consideră depășit atunci când impactul estimat se încadrează, de regulă, la impact înalt și critic, respectiv atunci când perturbarea gravă, indisponibilizarea ori distrugerea infrastructurii analizate poate produce, în mod plauzibil, cel puțin una dintre următoarele situații:
a) afectarea gravă a vieții cotidiene prin pierderea ori degradarea severă a mai multor servicii esențiale interdependente; sau
b) pierderea ori degradarea severă a unuia sau mai multor servicii esențiale pentru o durată mai mare de două săptămâni; sau
c) afectarea a cel puțin 50.000 de persoane prin pierderea ori degradarea severă a unui serviciu esențial pentru o durată mai mare de 24 de ore; sau
d) afectarea a cel puțin 10.000 de persoane prin pierderea ori degradarea severă a unui serviciu esențial critic pentru viață, sănătate ori siguranță, pentru o durată mai mare de 72 de ore; sau
e) generarea unui impact social sever, susceptibil să afecteze în mod semnificativ ordinea publică, funcționarea comunităților ori încrederea populației în continuitatea serviciilor esențiale.
23. În evaluarea efectului asupra populației se vor lua în considerare:
a) numărul persoanelor afectate;
b) caracterul esențial al serviciului afectat;
c) durata perturbării;
d) posibilitatea furnizării unor soluții alternative;
e) efectele asupra grupurilor vulnerabile;
f) efectele indirecte asupra altor servicii esențiale.

V. Reguli comune de documentare și aplicare
24. Aplicarea pragurilor critice se documentează printr-o fișă de analiză întocmită de autoritatea publică responsabilă, compatibilă cu documentarea utilizată în evaluările sectoriale și în evaluările de risc la nivelul infrastructurilor critice naționale.
25. Fișa de analiză prevăzută la pct. 24 va cuprinde cel puțin:
a) infrastructura analizată;
b) serviciul esențial furnizat;
c) scenariul de perturbare, indisponibilizare ori distrugere;
d) criteriul ori criteriile intersectoriale analizate;
e) datele, sursele și ipotezele utilizate;
f) concluzia privind atingerea ori neatingerea pragului critic.
26. În cazul în care impactul estimat se situează la limita pragului critic, autoritatea publică responsabilă aplică principiul prudenței și motivează expres concluzia adoptată.
27. În aplicarea prezentei anexe, autoritățile publice responsabile vor ține cont de:
a) efectele în lanț și interdependențele intersectoriale;
b) caracterul de unicitate ori de lipsă de substituibilitate a infrastructurii;
c) efectele cumulate ale indisponibilității mai multor componente;
d) caracterul temporar ori prelungit al perturbării;
e) rolul infrastructurii în continuitatea serviciilor esențiale.
28. Pragurile critice prevăzute de prezenta anexă se revizuiesc periodic în dependență de evoluțiile economice, sociale, tehnologice ori de securitate care impun actualizarea acestora.

